(Chrismon) IN NOMINE DEI AETERNI AC SALVATORIS NOSTRI JHESU XPISTI, ROTBERTUS*, GRATIA EJUSDEM OMNIPOTENTIS REGIS, DUX ET RECTOR INFERIORIS B[URGUN]DIAE. Cum divina vox pie consulendo precipiat hujus sęculi divitibus, dicendo: Facite vobis amicos de mamona iniquitatis, ut, cum defeceritis, recipiant vos in ęterna tabernacula [Lc., XVI, 9] et Marię bonum opus in Xpisto factum, ęterna memoria predicandum asseratur, necnon pro aquę calice frigidę largienti, perhenne commertium mercedis restituendę promittatur, precipue quoque largitas helemosinę causa solius Dei datę, factorem suum in die judicii a morte et penis inferni liberari asseratur, excitanda sunt omnium corda fidelium compassibili pietate quatinus quam possunt facere ex modo fortunę semper sui pro commodo insistant operi ipsius helemosinę. Potissimum vero principalis est jus dignitatis ut quanto sublimi dominatione preest reipublicę, tanto promptius honestiusve Xpisti redemptoris nostri ministrando honori, devote titulos sanctę sublimet aecclesiae, tum etenim unusquisque principum nobili nobiliter instat regimini, dum sub dispositione stabilis et justi edicti, ęcclesiarum consulit utilitati, muniens arcem suę dominationis firmis et legalibus privilegiis. Hoc igitur considerans justum esse et salubre mundana detentos sollicitudine, notum volo fieri cunctis dominationi nostrę subjectis, potentibus et jussioni militantibus tam presentis quam futuri temporis hominibus, omnibus etiam ęcclesiasticę religionis ordinibus quod ego predictus Rotbertus, ęquivoci Rotberti* regis Francorum filius, Dei inspiratione tactus, consilio quoque conjugis proprię atque optimatum meorum animatus, salvamenta trium villarum, scilicet Auguliaci, Cromai atque Sullei, quę pertinent ad paroechiam sancti Apollinaris, beato Benigno Divionensis monasterii patrono, in integrum offero, dono, trado, ac de meo jure prefati sancti loci rectoribus fratribusque inibi Deo servientibus, proprietaria lege transfundo, perpetuo, cum laudatione et voto Helię* uxoris meę hujus facti consiliatricis et auctricis, seu filiorum nostrorum, Hugonis* videlicet atque Heinrici*, una nobiscum laudatorum, et per seipsos datorum. Illustris quoque miles, nomine Vuido*, cum filio suo vicecomite Vualterio* et compare sua, ceteraque prole, licet non parva, illectus, immo compulsus pecunię quantitate, quantum in se erat, huic [lauda]tioni consensit, et dominationem quam eatenus in his tribus salvamentis exercuerat, perpetualiter vuirpivit, heredesque suos alienavit. Ego autem hoc donum gloriosis Jhesu Xpisti martyribus, Benigno et Apolinari, eisque servientibus, eo tenore concessi, quatinus Deo famulantibus accrescat temporale presidium, et animabus videlicet parentum meorum jam defunctorum, meę quoque, ac prenominatę jugalis H[elie], filiorumve nostrorum, inde ęternę salutis procedat remedium. Quapropter etiam statuo, ut pro istius helemosinę nostrę largitate, benigna recompensatione, duo fratres supra solitę quantitatis numerum, pro nostra atque prolis nostrę salute, in Divionensi congregatione semper deinceps pascantur prebenda alimonię. Si qua vero potens persona heredum proheredumve meorum, id infringere nisus fuerit, pro nefario ausu, irę Dei pondere pressus, camerę regis centum, et monasterio cui molestiam intulerit, auri opti[mi] libras cogatur componere centum. Ne autem in animarum fiat condempnationem, quod Deo pro [illar]um optuli quiete, non solum contradico, sed etiam per tremendum Xpisti Dei contestor judicium, ut nullus rex, dux, episcopus, comes, vel etiam sancti Benigni jam dicti coenobii abbas, vel in proprios presumendo usus, ullo modo, vel militaribus beneficii gratia tradendo manibus, seu qualicumque impia pervasione, quod divina inspiratione largitus sum, moliatur auferre. Et ut nostrę traditionis donatio stabilis et inconvulsa perduret, hanc oblationis cartam, quam ego ipse legali concessione, per festucam, per cultellum, per vuantonem, per vuasonem, super sanctum altare posui, manu propria subterfirmavi, sicque compluribus tradidi roborandam testibus. Signum ipsius domni Rotberti ducis, qui hanc donationem fecit. Signum Helię conjugis ejus. Signum duorum filiorum eorum Hugonis et Heinrici. + Signum Fulconis* comitis. S’ Milonis* comitis. S’Vuidonis militis Divionensis. S’ Vualterii vicecomitis, filii predicti Vuidonis. S’ Vuilenci, fratris Vualterii. S’ Hugonis* Lingonici presulis. S’ Teoderici*. S’ Humberti* fratris ejus. S’ Vuarnerii clerici. S’ Lamberti clerici. S’ Balduini*. S’ Johannis. Actum publice, apud castrum Divionense, monasterio sancti Benigni, ante cornu altaris ipsius, coram multis testibus, anno ab incarnatione Domini millesimo x l iii., indictione xi., epacta vii., secunda ebdomada xlmę, feria tertia, prima die mensis martii, regnante Heinrico* Francorum rege predicti ducis fratre, anno tertio decimo ipsius regis monarchiaę. EGO FRATER SIGUINUS, INDIGNUS SACERDOS ET MON[ACHUS], ROGATUS SCRIPSI ET SUBSCRIPSI.